《峨眉高一首奉蜀王令旨题峨眉山图》
明代·梦观法师

峨眉高，高插天，百二十里烟云连。
盘空鸟道千万折，奇峰朵朵开青莲。
黄金狮座耸岌岌，白银象驾来翩翩。
晨钟暮鼓何喧阗，风林水鸟皆谈玄。
牛崖阴雾见玉佛，六时天乐朝金仙。
月轮挂树光团团，平羌影落秋波寒。
目前胜景不可状，画图仿佛移岩峦。
吾王此地受封国，大法付嘱从灵山。
愿忆灵山当日语，五十四州均化雨。
化雨慈云满锦城，佛刹王宫同安堵。
峨眉高，高万古。